REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/266-18

7. novembar 2018. godine

B e o g r a d

ZAPISNIK

17. SEDNICE ODBORAZA ZDRAVLjE I PORODICU

ODRŽANE 6. NOVEMBRA 2018. GODINE

 Sednica je počela u 12,00 časova.

Sednici je predsedavao doc. dr Darko Laketić, predsednik Odbora.

Sednici su prisustvovali članovi Odbora: mr. dr Ljubica Mrdaković Todorović, dr Dragana Barišić, dr Desanka Repac, dr Milovan Krivokapić, dr Danijela Stojadinović, dr Danica Bukvić, prof. dr Milan Knežević, dr Svetlana Nikolić Pavlović, dr Dragan Vesović i dr Radoslav Jović.

Sednici Odbora je prisustvovala zamenica odsutnog člana Odbora Milena Bićanin (dr Muamer Bačevac).

 Sednici nisu prisustvovali članovi Odbora: Ružica Nikolić, Branka Stamenković, prof. dr Dušan Milisavljević, prof. dr Žarko Korać, Nemanja Šarović, kao ni njihovi zamenici.

 Sednici je prisustvovao iz Ministarstva zdravlja državni sekretar prof. dr Berislav Vekić.

 Na predlog predsednika Odbora, većinom glasova, usvojen je sledeći:

D n e v n i r e d

1. Razmatranje Informacije o radu Ministarstva zdravlja za period januar-mart 2018. godine;
2. Razmatranje Informacije o radu Ministarstva zdravlja za period april-jun 2018. godine;
3. Razmatranje predstavki građana i organizacija;

 4. Razno.

 Pre prelaska na razmatranje utvrđenog denvnog reda, usvojeni su, bez primedaba, zapisnici 15. i 16. sednice Odbora, koje su održane 16. i 19. jula 2018. godine.

Saglasno članu 76. Poslovnika Narodne skupštine, Odbor je na predlog doc. dr Darka Laketića, predsednika Odbora, jednoglasno odlučio da vodi zajednički pretres o prve dve tačke dnevnog reda zbog kontinuiranog rada resornog ministarstva o čemu su podnete dve informacije.

 **Prva i druga tačka dnevnog reda** – Razmatranje Informacije o radu Ministarstva zdravlja za period januar-mart 2018. godineiRazmatranje Informacije o radu Ministarstva zdravlja za period april-jun 2018.godine

 Predsednik Odbora doc. dr Darko Laketić je podsetio da prema članu 229. Poslovnika Narodne skupštine ministar informiše nadležni odbor o radu ministarstva jednom u tri meseca. Na sednici odbora, pitanja ministru o podnetoj informaciji mogu da postavljaju članovi nadležnog odbora i ovlašćeni predstavnik poslaničke grupe koja nema člana u tom odboru. O zaključcima povodom podnete informacije, Odbor podnosi izveštaj Narodnoj skupštini.

 Prof. dr Berislav Vekić, državni sekretar Ministarstva zdravlja, predstavio je najznačajnije aktivnosti Ministarstva za period januar-mart. Naveo je sledeće podzakonske akte, donete u izveštajnom periodu: Uredba o izmenama i dopunama Uredbe o planu mreže zdravstvenih ustanova; Pravilnik o bližim uslovima, načinu i postupku obavljanja metoda i postupaka tradicionalne medicine; Pravilnik o izmenama Pravilnika o bližim uslovima za obavljanje zdravstvene delatnosti u zdravstvenim ustanovama i drugim oblicima zdravstvene službe; Rešenje o davanju saglasnosti na Pravilnik o sadržaju i obimu prava na zdravstvenu zaštitu iz obaveznog zdravstvenog osiguranja i o participaciji za 2018. godinu; Zaključak Vlade o načinu finansiranja lečenja lica obolelih od retkih bolesti u 2018. godini; Zaključak kojim Vlada daje saglasnost da izuzetno u 2018. godini Republički fond za zdravstveno osiguranje asignacijom izmiruje obaveze zdravstvenih ustanova iz Uredbe o planu mreže zdravstvenih ustanova kojima su blokirani podračuni; Zaključak kojim je Vlada saglasna da se izuzetno u 2018. godini prinudnom naplatom neće teretiti sredstva namenjena zaposlenima u zdravstvenim ustanovama iz Uredbe o Planu mreže zdravstvenih ustanova iz sredstava doprinosa Republičkog fonda za zdravstveno osiguranje; Odluka o najvišim cenama lekova za upotrebu u humanoj medicini, a čiji je režim izdavanja na recept; Uredba o izmenama Uredbe o kriterijumima za formiranje cena lekova za upotrebu u humanoj medicini čiji je režim izdavanja na recept; Odluka o izmenama Odluke o najvišim cenama lekova za upotrebu u humanoj medicini, a čiji je režim izdavanja na recept; Rešenje o davanju saglasnosti na Pravilnik o izmeni Pravilnika o Listi lekova koji se propisuju i izdaju na teret sredstava obaveznog zdravstvenog osiguranja; Pravilnik o izmenama i dopunama pravilnika o sadržaju zahteva, odnosno dokumentacije za odobrenje kliničkog ispitivanja leka i medicinskog sredstva, kao i načinu sprovođenja kliničkog ispitivanja leka i medicinskog sredstva; Nacionalni program za prevenciju gojaznosti kod dece i odraslih.

 Ministarstvo je u izveštajnom periodu odobrilo 602 specijalizacije za zdravstvene radnike i zdravstvene saradnike; izdalo 157 dozvola - licenci na osnovu odredbi Pravilnika o bližim uslovima koje mora da ispunjava predavač-ispitivač iz prve pomoći, način sticanja dozvole-licenca, izgled i sadržaj dozvole –licence. Obrađeni su predmeti doktora medicine, doktora stomatologije i dipl. farmaceuta za dodelu naziva primarijus (19); organizovano je polaganje stručnih ispita za 788 kandidata; angažovano je 15 novih zdravstvenih medijatorki koje su u Despotovcu prošle inicijalnu obuku za rad na terenu.

 Naveo je neke od najznačajnijih međunarodnih aktivnosti Ministarstva u ovom periodu, kao što su: rad na izradi drugog dela Godišnjeg izveštaja o napretku u procesu evrointegracija za Pregovaračka poglavlje u čijem radu učestvuje ovo ministarstvo; koordinacija i učešće u Zajedničkim aktivnostima Trećeg programa EU u oblasti zdravlja (2014 - 2020); koordinacija sprovođenja projekta „Otvorene zajednice - uspešne zajednice", koji sprovodi Program za razvoj UN i projekta „Zajednička inicijativa Rumunija - Srbija protiv raka - Unapređenje, dijagnoze i tretmana malignih tumora" finansiranog iz sredstava IPA fondova u okviru prekogranične saradnje Srbija - Rumunija. Saradnja sa projektima „Pravna podrška pregovorima" je nastavljena radi pružanja podrške Srbiji u pripremama za pristupanje Evropskoj uniji, kao i kontinuiran rad na procesu evropskih integracija i uklađivanja zakonodavstva sa pravnim tekovinama EU, za oblasti u nadležnosti Ministarstva zdravlja. Sprovode se aktivnosti u okviru pripremne faze za apliciranje za sredstva Global fonda za borbu protiv HIV-a, malarije i tuberkuloze za projekat iz oblasti HIV/AIDS-a. Zatim, Ministarstvo zdravlja i italijanski Nacionalni centar za transplantanciju, 27. februara 2017. godine, potpisali su Protokol o saradnji u oblasti doniranja i transplantacije organa. Kontinuirana koordinacija rada sa Svetskom zdravstvenom organizacijom (SZO) po planu potpisanog novog dvogodišnjeg ugovora o saradnji za period 2018-2019 kojim su definisani prioriteti dvogodišnje saradnje. Takođe se sprovodi i koordinacija rada sa EuroTransplantom u cilju preliminarnog članstva naše države i potpisivanja bilateralnog ugovora sa ovom organizacijom. Pomenuo je učešće delegacije Srbije na predstavljanju Izveštaja za treći ciklus Univerzalnog periodičnog pregleda Saveta za ljudska prava UN u Ženevi, početkom 2018. godine. Održani su završni sastanci Tvining lajt projekata:„Poboljšanje kvaliteta sistema mikrobiološke dijagnostike u funkciji nadzora zaraznih bolesti u Republici Srbiji" i projekta „Jačanje institucionalnih kapaciteta u polju SoHO radi unapređenja bezbednosti krvi u transfuzilogiji i transplantaciji**"**.

 U okviru inspekcijskih poslova, sanitarni inspektori u ovom periodu su izvršili ukupno 12.219 inspekcijskih nadzora, kao i 255 službenih savetodavnih poseta po zahtevima nadziranih subjekata i planu inspekcijskog nadzora. Zatim, pripremljen je i usvojen Plan javnih nabavki za 2018. godinu i sprovedeni su postupci u skladu sa Planom, a izveštaji o sprovedenim javnim nabavkama dostavljaju se u aplikativnom softveru Uprave za javne nabavke i državnoj reviziji.

 Uprava za biomedicinu je zabeležila sledeće aktivnosti: održan je sastanak sa koordinatorima za transplantaciju radi definisanja i konkretizovanja radnih zadataka i aktivnosti u vezi podizanja i unapređenja Donor i Programa transplantacije u Srbiji. Ovom sastanku prisutvovali su koordinatori za transplantaciju i njihovi zamenici iz donor bolnica, transplantacionih centara, HLA laboratorija za tipizaciju tkiva, kao i predstavnici Uprave za biomedicinu. Održane su radionice u okviru projekta „Jačanje institucionalnih kapaciteta u oblasti supstanci ljudskog porekla radi unapređenja bezbednosti krvi u transfuziji i transplantaciji", za donorske bolnice i transplantacione centre, kao i banke ćelija i tkiva, kao i radionica u cilju uvođenja informacionog sistema u oblasti transfuziijske medicine. Od aktivnosi Ministarstva u prvom tromesečju izdvojio je „Drugi projekat razvoja zdravstva Srbije", finansiran iz kredita Međunarodne banke za obnovu i razvoj, radi unapređenja sistema zdravstvene zaštite u oblasti finansiranja, efikasne nabavke lekova i medicinskih sredstava, kvaliteta zdravstvene zaštite i kontrole odabranih prioritetnih nezaraznih bolesti.

U oblasti normativnih poslova i aktivnosti za period april - jun 2018. godine, Ministarstvo je donelo sledeće podzakonske akte: Pravilnik o dopuni pravilnika o bližim uslovima za sprovođenje kontinuirane edukacije za zdravstvene radške i zdravstvene saradnike; Pravilnik o izmenama Pravilnika o nomenklaturi zdravstvenih usluga na sekundrnom i tercijarnom nivou zdravstvene zaštite; Pravilnik o nomenklaturi laboratorijskih zdravstvenih usluga na primarnom, sekundarnom i tercijarnom nivou zdravstve zaštite; Zaključak Vlade kojim se Vlada saglašava da Ministarstvo zdravlja preduzme sve mere iz svoje nadležnosti sa ciljem zapošljavanja najboljih 100 diplomaca medicinskih fakulteta u zdravstvenim ustanovama u Republici Srbiji, a u skladu sa kadrovskim planovima zdravstvenih ustanova i finansijskim planom RFZO; Rešenje o davanju saglasnosti na Finansijski plan Agencije za lekove i medicinska sredstva Srbije za 2018. godine; Zaključak Vlade o načinu finansiranja lečenja lica obolelih od retkih bolesti u 2018. godini, a kojim je izvršena izmena i dopuna Zaključka Vlade o načinu finansiranja lica obolelih od retkih bolesti u 2018. godine; Zaključak Vlade kojim se prihvata Kolektivni ugovor za zaposlene RFZO-a; Rešenje o davanju saglasnosti na Pravilnik o Listi lekova koji se propisuju i izdaju na teret sredstava obaveznog zdravstvenog osiguranja; Odluka o izmenama i dopunama Odluke o najvišim cenama lekova za upotrebu u humanoj medicini, a čiji je režim izdavanja na recept; Pravilnik o utvrđivanju Spiska supstanci koje se koriste u nedozvoljenoj proizvodnji opojnih droga i psihotropnih supstanci ; Pravilnik o uvozu medicinskih sredstava koja nisu registrovana; Pravilnik o utvrđivanju Spiska psihoaktivnih kontrolisanih supstanci.

Vladi su upućeni nacrti zakona: Nacrt zakona o ljudskim ćelijama i tkivima i Nacrt zakona o presađivanju ljudskih organa. U postupku izrade su: Nacrt zakona o zdravstvenom osiguranju, Nacrt zakona o zdravstvenoj zaštiti, Nacrt zakona o zdravstvenoj ispravnosti predmeta opšte upotrebe i Zakon o izmenama i dopunama zakona o supstancama koje se koriste u nedozvoljenoj proizvodnji opojnih droga i psihotropnih supstanci. Usvojeni su: Predlog nacionalne strategije za retke bolesti u RS do 2023. godine; Predlog strategije javnog zdravlja u RS za period 2018-2026. godine, sa pripremljenim Akcionim planom; Predlog strategije za unapređenje mentalnog zdravlja.

Kontinuirano se sprovode sledeće aktivnosti: izdavanje saglasnosti, odnosno davanja mišljenja na statute zdravstvenih ustanova u državnoj svojini; izrada rešenja o razrešenju i imenovanju direktora i v. d. direktora zdravstvenih ustanova i rešenja o imenovanju i razrešenju članova upravnih i nadzornih odbora zdravstvenih ustanova; izrada otpravaka zdravstvenim ustanovama po zaključcima Komisije za davanje saglasnosti za novo zapošljavanje i dodatno radno angažovanje kod korisnika javnih sredstava u ovom periodu za novo zapošljavanje za ukupno 1141 lice i to: 438 sa visokom stručnom spremom, 60 sa višom stručnom spremom, 577 sa srednjom stručnom spremom i 66 sa nižom stručnom spremom. Razmatraju se zahtevi zdravstvenih ustanova za obezbeđenjem kadra, kao i pripreme za izradu kadrovskih planova za 2018. godinu za zdravstvene ustanove iz Plana mreže.

 U okviru međunarodnih aktivnosti tokom drugog izveštajnog perioda, Ministarstvo je učestvovalo u zajedničkim aktivnostima Trećeg programa EU u oblasti zdravlja.Sprovodi se projekat „Nastavak podrške za povećanje i unapređenje kapaciteta za upravljanje migrantskom krizom u Republici Srbiji - MADAD 2", „Otvorene zajednice - uspešne zajednice", koji sprovodi Program za razvoj UN i projekata „Zajednička inicijativa Rumunija - Srbija protiv raka - Unapređenje, dijagnoze i tretmana svih malignih tumora" finansiranog iz sredstava IPA fondova u okviru prekogranične saradnje Srbija –Rumunija. Priprema se Predlog strategije za borbu protiv HIV/AIDS-a (2018 -2025) sa Akciononim planom za period 2018 - 2021. godine. Zatim, 21. maja ove godine, u Bakuu, Azerbejdžan, zvanično je potpisan Memorandum o razumevanju između Ministarstva zdravlja Republike Srbije i Ministarstva zdravlja Republike Azerbejdžan o saradnji u oblasti zdravstva i medicinskih nauka. Delegacija Republike Srbije je učestvovala na 71. zasedanju Svetske zdravstvene skupštine u Ženevi od 21. do 26. maja 2018. godine.

U oblasti inspekcijskih poslova u drugom izveštajnom periodu, ovaj sektor Ministarstva je obradio 897 predmeta. Sanitarni inspektori su izvršili ukupno 12.685 inspekcijskih nadzora kao i 178 službenih savetodavnih poseta po zahtevima nadziranih subjekata i planu inspekcijskog nadzora. Doneto je 3.850 rešenja sa merama koje treba preduzeti u cilju otklanjanja uočenih nepravilnosti i podneto je 207 zahteva prekršajnom sudu i izrečeno 549 prekršajnih naloga. U zdravstvenim ustanovama u državnoj svojini izvršeno je ukupno 853 inspekcijska nadzora, dok je u zdravstvenim ustanovama u privatnoj svojini i drugim oblicima zdravstvene službe izvršeno ukupno 829 inspekcijskih nadzora. U svrhu sistematske kontrole lekova/medicinskih sredstava i vanredne kontrole ukupno je uzeto 85 uzoraka koji su predati Agenciji za lekove i medicinska sredstva na kontrolu kvaliteta.

Upravi za biomedicinu u ovom periodu je dostavljeno i obrađeno 564 predmeta. U zdravstvenim ustanovama realizovano je 6 donora, transplantirano 18 solidnih organa (11 bubrega, 4jetre i 3 srca). Održana je obuka nadzornika osiguranja medicinske struke RFZO za kontrolu kvaliteta izveštavanja zdravstvenih ustanova na sekundarnom i tercijarnom nivou zdravstvene zaštite po sistemu dijagnostički srodnih grupa (DSG), kao i radionice za predstavnike filijala RFZO-a u vezi sa uvođenjem novog načina finansiranja zdravstvenih ustanova na sekundarnom i tercijarnom nivou.

U okviru realizacije ugovora o nabavci šest novih linearnih akceleratora i tri CT simulatora s pratećom opremom, završeni su svi građevinski radovi i isporučena je sva oprema radioterapijskim centrima u Beogradu, Kragujevcu, Nišu i Kladovu. Održan je prvi sastanak Radne grupe za izradu Nacionalnog programa „Srbija protcv raka", na kome je dogovoren sadržaj budućeg Nacionalnog plana borbe protiv raka 2018-2023. godine, koji će biti usklađen s Evropskim vodičem za kvalitetne nacionalne programe za kontrolu raka.

Povodom projekta rekonstrukcije kliničkih centara u Srbiji, izdvojio je sledeće: izvršena je prijava radova za Klinički centar Srbije u skladu sa važećom građevinskom dozvolom; dobijena je saglasnost na izveštaj o evaluaciji tendera za izgradnju KCS od strane Evropske investicione banke (EIB); izvršena korekcija tenderske dokumentacije za KC Vojvodine koja se odnosi na deo instrukcije ponuđačima i posebnih uslova ugovora, prosleđena je EIB-u; Klinički centar Niš preuzeo je na sebe obavezu održavanja objekta i svih sistema u objektu, dok je za KC Kragujevac urađena radna verzija glavnog projekta.

 Dr Radoslav Jović je podržao rad Ministarstva zdravlja u izveštajnom periodu, te je ocenio da je sistem zdravstvene zaštite u Srbiji napredovao po svim parametrima, što smatra da se može zaključiti i na onovu ovih izveštaja. S tim u vezi, naveo je sledeće: donošenje niza kvalitetnih zakona u oblasti zdravstva doprinelo je većoj bezbednosti naših građana; kadrovski razvoj je sprečio kolaps u ovoj oblasti, jer se naše zdravstvo u jednom trenutku suočilo sa enormnim nedostatkom specijalista; zahvaljujući kontinuiranoj edukaciji naši stručnjaci mogu da pariraju kolegama iz Evrope; obnavljaju se zdravstveni objekti, nabavlja savremena medicinska oprema i poboljšava materijalno stanje zaposlenih u zdravstvu; međunarodna saradnja je podignuna na najviši nivo a iz izveštaja se može zaključiti da je to kontinuirana aktivnost Ministarstva. Postignuta je veća dostupnost sistema zdravstvene zaštite građanima Srbije, što i jeste ključni cilj reforme u zdravstvu, te stoga odaje priznanje nadležnima za sva nastojanja i postignuća u ovoj oblasti.

 Nakon diskusije, Odbor se izjasnio o podnetim informacijama.

Odbor je na osnovu člana 229. Poslovnika Narodne skupštine razmotrio Informaciju o radu Ministarstva zdravlja za period januar - mart 2018. godine i odlučio većinom glasova (za 10 glasova, 2 nije glasalo od ukupno 12 prisutnih) da je prihvati.

Odbor je razmotrio i Informaciju o radu Ministarstva zdravlja za period april - jun 2018. godine i odlučio većinom glasova (za 10 glasova, 2 nije glasalo od ukupno 12 prisutnih) da je prihvati.

Predsednik Odbora doc. dr Darko Laketić je konstatovao da jeOdbor, saglasno članu 229. Poslovnika Narodne skupštine, razmotrio podnete informacije i odlučio da ih prihvati, o čemu će podneti izveštaje Narodnoj skupštini.

 **Treća tačka dnevnog reda** – Razmatranje predstavki građana i organizacija

 Predsednik Odbora doc. dr Darko Laketić je obavestio prisutne da je Radna grupa Odbora za razmatranje predstavki u sastavu: dr Dragana Barišić, dr Milovan Krivokapić i prof. Žarko Korać, u petak 2. novembra 2018. godine, razmotrila nove predstavke pristigle Odboru i pripremila predloge za njihovo rešavanje. Potom je dao reč izvestiocu Radne grupe.

 Dr Dragana Barišić, izvestilac Radne grupe, izvestila je Odbor o pristiglim predstavkama i predlozima za njihovo rešavanje:

1. Podnosilac: Udruženje zdravstvenih radnika Niš (07-2535/16-1, 07-2390/18 od 12.i 22.06.18.) **Predmet:** Nebojša Vacić, predsednik Udruženja zdravstvenih radnika Niš prijavljuje nepravilnosti u sprovedenom izbornom postupku za članove Skupštine Komore medicinskih sestara i zdravstvenih tehničara Srbije, koji su održani u junu ove godine, a koje ocenjuje kao nezakonite, sramotne i tendenciozne. **Traži da se izvrši nadzor nad ovom komorom s obzirom na to da nepravilnosti u njenom radu nisu otklonjene a mere koje su naložene nisu preduzete.**

Predlog Radne grupe: **S obzirom na to da je članom 49. Zakona o komorama zdravstvenih radnika propisano da nadzor nad radom komore vrši Ministarstvo zdravlja, predstavku proslediti ovom ministarstvu na nadležnost.**

1. Podnosilac: Grad Užice, Skupština grada -Savet za zdravlje (06-408/18-2 **od 22.06.18) Predmet: Urgencija da se razmotre razlozi u dopisu broj 06-05/18 od 20.02.2018. godine, da Služba za transfuziju Opšte bolnice Užice dobije status ovlašćene transfuziološke ustanove sa pravnim statusom Zavoda ili drugog oblika organizovanja - subjedinica sa punim delokrugom rada, u skladu sa Zakonom o transfuzijskoj medicini. Traže podršku Odbora u interesu očuvanja dobrovoljnog davalaštva krvi u Zlatiborskom okrugu.**

Predlog Radne grupe: Na sednici održanoj 13. juna 2018. godine Odbor je zaključio da se zahtev Grada Užice uputi Ministarstvu zdravlja, Upravi za biomedicinu, na nadležnost, kojima treba dostaviti i ovu urgenciju.

1. Podnosilac: Stanovnici Melenaca (07-2506/18 od 13.07.18.)

**Predmet: Peticija stanovnika Melenaca povodom naseljavanja interno raseljenih lica u ovo mesto uprkos tome što u Melencima postoje brojni infrastrukturni problemi, kao i brojne porodice pritisnute socio-ekonomskim problemima, te postavljaju pitanje kojim resursima će njihova lokalna zajednica moći da pomogne ovim interno raseljenim licima da se tu socijalizuju i obezbede sebi optimalne uslove za život. Traže da se sačini program planskog masovnog naseljavanja interno raseljenih i prognanih lica koji će biti transparentan u javnosti i usaglašen sa mogućnostima održivog razvoja posebno sa urbanističkim, infrastrukturnim, ali i socijalnim, ekonomskim i drugim kapacitetima mesta; da se dodatna populacija interno raseljenih i prognanih lica koja su planirana za nastanjivanje u Melencima u slučaju da dostiže broj od stotinu ljudi rasporedi i po drugim mestima Opštine Zrenjanin ili drugim opštinama u zemlji vodeći računa o održivom razvoju; da se netransparetni i nesinhronizovani program masovnog planskog naseljavanja iterno raseljenih i prognanih lica, u slučaju da iza njega ne stoji ni jedan državni, pokrajinski ili organ lokalne samopurave do daljeg obustavi; da se nadležni republički, pokrajinski organi i Grad Zrenjanin u skladu sa zakonskom regulativom aktivnije i efikasnije posvete rešavanju socijalnih, ekonomskih, kulturnih, porodičnih i individualnih prpoblema građana i građanki Melenaca u cilju poboljšanja kvaliteta njihovog svakodnevnog života, očuvanja kulturne različitosti.**

Predlog Radne grupe: Predstavku proslediti na nadležnost Komesarijatu za izbeglice i Ministarstvu za rad, zapošljavanje, boraačka i socijalna pitanja, s obzirom na to da ovo ministarstvo obavlja poslove državne uprave koji se pored ostalog odnose na ostvarivanje prava i integraciju izbeglih i raseljenih lica, povratnika po osnovu sporazuma o readmisiji romskog stanovništva i drugih socijalno ugroženih grupa.

1. Podnosilac: Nikica Stojanović, Novi Sad (07-3649/17-3 od 30.07.18.)

**Predmet: Obaveštenje Odboru da je Savetu Medicinskog fakulteta u Beogradu podneo žalbu na odgovor dekana broj 5086/2 od 12. jula 2018. godine uz koje prilaže dokaze za kako navodi ''oftalmološki skandal'' izazvan veštačenjem Sudsko medicinskog odbora, stručnog tela Medicinskog fakulteta u Beogradu koje obavlja poslove veštačenja u krivičnim i građanskim postupcima i predmetima po zahtevu suda.**

Predlog Radne grupe: S obzirom na to da se vodi krivični postupak pred Osnovnim sudom u Novom Sadu, primedbe Nikice Stojanovića kao tužioca, može razmatrati jedino sud. S obzirom na to da je u konkretnom slučaju imenovani nezadovoljan navedenim veštačenjem, može tražiti novo veštačenje- drugog veštaka preko suda.

1. Podnosilac: Savez organizacija bubrežnih invalida RS (07-2837/18 od 13.09.18.)

**Predmet: Kako je jedan od osnovnih ciljeva Saveza pružanje pomoći organizacijama- članicama radi poboljšanja uslova i standarda dijalize, Savez traži od Odbora da razmotri molbu Udruženja bubrežnih invalida Kruševac. Naime, pacijenti na dijalizi članovi navedenog udruženja navode da je nadležna filijala RFZO-a u Kruševcu, odbila da im refundira troškove prevoza za putovanje na dijalizu, sa obrazloženjem da u okviru domova zdravlja Rasinskog okruga postoji organizovan prevoz sanitetom. S obzirom na to da su u pitanju osobe koje su 100% invalidi, da se dijaliziraju svakog drugog dana, da dijaliza traje oko 4 sata - u tri smene (prva dijaliza počinje u 7, 00 a treća se završava oko 22,00 časa), pacijenti na dijalizu putuju i po nekoliko sati od svog mesta do dijaliznog centra. Članovi Udruženja traže na osnovu člana 30. stav 3. Zakona o zdravstvenom osiguranju da im se prizna pravo na naknadu troškova prevoza u vezi sa korišćenjem zdravstvene zaštite – dijalize, te navode da im je RFZO do 2012. godine isplaćivao troškove sopstvenog prevoza za dijalizu, (u visini autobuske karte sa pratiocem, od mesta prebivališta do dijalize), s tim da su pacijenti koji nisu u stanju da voze koristili sanitetski prevoz. Ta praka je postojala od kako se dijaliziraju pacijenti u Srbiji. Ističu da sopstvenim prevozom skraćuju vreme za putovanje, a prevoz sanitetom traje po četiri –pet sati ( kombi sanitet je maksimalno pun, pacijente razvoze od kuće do kuće), tako da su svaki drugi dan faktički po čitav dan na dijalizi i na prevozu. Ističu da bi uslovi za pacijente bili humaniji kada bi se rasteretio sanitet te omogućio kvalitetniji život i onima koji idu sopstvenim prevozom i onima koji se prevoze sanitetom, a da je to za državu mali materijalni izdatak.**

Predlog Radne grupe: Odbor je zaključio da predstavku uputi RFZO-u na razmatranje, uz sugestiju da se pitanje članova Udruženja – osiguranika na dijalizi reši u skladu sa članom 30. stav 1. tačka 3. i članom 104. stav 3. Zakona o zdravstvenom osiguranju, u cilju povoljnijeg ostvarivanja prava iz obaveznog zdravstvenog osiguranja.

1. Podnosilac: Anonimna predstavka zaposlenih u Institutu za kardiovaskularne bolesti Vojvodina u Sremskoj Kamenici (07-4259/17-2 od 24.09.18.)

**Predmet: Apel da se hitno naloži inspekcija celokupnog rada Instituta, zbog kako navode flagrantnog kršenja medicinske struke i Zakona o zdravstvenoj zaštiti, sa tragičnim posledicama kao i povredi ljudskih prava prema međunarodnim konvencijama koje je potpisala Republika Srbija. Ističu da se u ovoj zdravstvenoj ustanovi najtežim i potencijalno najrizičnijim bolesnicima odbija pružanje kardiohirurške pomoći uz nepoštovanje medicinskih indikacija, te da se radi o potpunoj privatizaciji ove institucije za šta su odgovorni upravnik Klinike za kardiohirurgiju prof. dr Stamenko Šušak i direktor Instituta u Sremskoj Kamenici prof. dr Aleksandar Redžek, obojica povezani, kako se navodi, kumovskim vezama i ličnim interesima. U predstavci je i dokazni materijal za ove tvrdnje.**

Predlog Radne grupe: Odbor je zaključio da predstavku uputi Ministarstu zdravlja na nadležnost (Sektor za inspekcijske poslove).

1. Podnosilac: dr Miško Jelčić, Kraljevo (180-261/18-2 od 24.09.18.)

**Predmet: Urgencija u vezi sa predstavkom iz februara meseca ove godine, kojom je podnosilac ukazivao na koruptivni rizik člana 60. Nacrta zakona o zdravstvenoj zaštiti kojim se omogućava zdravstvenom radniku, zdravstvenom saradniku koji rade puno kod jednog poslodavca, da mogu kod drugog poslodavca, van radnog vremena, zaključivati do tri ugovora o dopunskom radu. Nezadovoljan odgovorom dobijenim iz Ministarstva zdravlja kojim se citirao važeći zakon, podnosilac predstavke ponovo ističe da je Vlada RS bezrezervno podržala Nacionalnu strategiju za borbu protiv korupcije, te da su se analizom pravnog okvira u oblasti zdravstvenog sistema uočili koruptivni elementi koje treba eliminisati.** Predlog Radne grupe: Odbor je upoznat sa odgovorom Ministarstva povodom ovog pitanja.

1. Podnosilac: Milan Milenković, Vlasotince (07-1083/18-1 od 28.09.18.)

**Predmet: Nove pritužbe na postupanje Policijske uprave Leskovac.** Odbor je na sednici održanoj 13. juna 2018. godine, razmotrio predstavku Milana Milenkovića, kojom iznosi da mu je kao uhapšenom licu u pratnji policijskog službenika, dana 1. septembra 2014. godine u Opštoj bolnici Leskovac, uskraćeno pravo na pružanje medicinske pomoći. Odbor je zaključio da predstavku prosledi Ministarstvu unutrašnjih poslova, na razmatranje, s molbom da Odbor obaveste o proceduri postupanja u ovakvim situacijama. Predlog Radne grupe: Odgovor MUP-a povodom ovog pitanja još nije primljen.

1. Podnosilac: Zdravstveni centar Vranje (11-3104/18-1 od 5.10.18.)

**Predmet: Upoznavanje Odbora sa zahtevom koji je prosleđem MZ, a odnosi se na prijem medicinskih radnika u radni odnos na neodređeno vreme i to 32 doktora medicine i 31 medicinski tehničar. Traže podršku Odbora za ovaj gorući problem, s obzirom na to da bi bez zanavljanja medicinskog kadra Zdravstveni centar Vranje došao u situaciju da u vremenskom periodu od pet godina praktično ostane bez najvećeg broja lekara specijalista kao i medicinskih tehničara, čime će proces pružanja zdravstvene zaštite biti apsolutno ugrožen.**

Predlog Radne grupe: Odbor prosleđuje predstavku Ministartsvu zdravlja, uz podršku Odbora opravdanim zahtevima Zdravstvenog centra Vranje za prijem u radni odnos medicinskih radnika i a sve u cilju nesmetanog fukcionisanja ove zdravstvene ustanove i optimalnog zadovoljenja zdravstvenih potreba građana Pčinjskog okruga.

1. Podnosilac: Zavod za javno zdravlje Vranje (50-2986/18 od 27.09.18.)

**Predmet: Na osnovu zahteva ZC Vranje koji se odnosi na zanavljanje lekarskog kadra u Opštoj bolnici Vranje i Domu zdravlja Vranje, Zavod za javno zdravlje Vranje je nakon analize starosne strukture doktora medicine u organizacionim jedinicama ove zdravstvene ustanove, i u skladu sa važećim propisima, dao mišljenje da postoji stručna opravdanost zanavljanja medicinskog kadra u Opštoj bolnici Vranje i to sa 24 doktora- specijalista i u Domu zdravlje Vranje- 6 doktora specijalista. Neophodno je dodatno uputiti na specijalizaciju još 6 lekara na sekundarnom nivou, i 2 lekara na primarnom nivou zdravstvene zaštite, kako bi se ispoštovao zakonom predviđen broj lekara specijalista.**

Predlog Radne grupe: Predstavku proslediti Ministarstvu zdravlja na nadležnost uz podršku Odbora opravdanim zahtevima Zdravstvenog centra Vranje, sa mišljenjem Zavoda za javno zdravlje Vranje.

1. Podnosilac: Zdravstveni centar Vranje (07-2938/18-1 od 24.09.18.)

**Predmet: Molba za podršku Odbora radi odobrenja sredstava za uređenje građevinskog zemljišta oko novoizgrađenog hirurškog bloka pri Zdravstvenom centru Vranje, sa namenom parkinga za zaposlene i pacijente kao i zelene površine. U tom cilju je urađen idejni projekat sa troškovima u iznosu oko 9.500.000,00 dinara. S obzirom na to da je ova zdravstvena ustanova u finansijskoj blokadi, to mole da im se odobre sredstva za uređenje prostora u završnoj fazi radova. U prilogu – idejno rešenje uređenja prostora Zdravstvenog centra.**

Predlog Radne grupe: Predstavku proslediti Ministarstvu zdravlja na nadležnost uz molbu Odbora da se razmotri mogućnost odobrenja sredstava za završetak građevinskih radova u ovoj zdravstvenoj ustanovi.

1. Podnosilac: Dušan Đokić, Zavod za hitnu med. pomoć Kragujevac (07-3057/18 od 4.10.18.) **Predmet: Podnosilac predstavke dr Dušan Đokić, pedijatar u Zavodu, navodi da su postojeći aparati magnetne rezonance u državnim zdravstvenim ustanovama preopterećeni, da se zbog toga često kvare, što sve produžava liste čekanja dece za ovaj pregled. Zato pokreće iicijativu da se savremeni aparati magnetne rezonance privatnog zdravstvenog sektora uključe u sistem državnog zdravstva kako bi se rasteretile liste čekanja dece za ovaj pregled, blagovremeno postavila dijagnoza i dala odgovarajuća terapija.** Predlog Radne grupe: Odbor je zaključio da predstavku uputi Ministarstvu zdravlja na razmatranje, s molbom da Odboru dostavi mišljenje o podnetoj inicijativi.
2. Podnosilac:Srpsko anatomsko društvo Srbije, Medicinski fakultet Novi Sad (07-3063/18 od 4.10.18.) **Predmet: Molba da se članovima Društva, koji su konkurisali u aktuelnom avgustovskom konkursnom roku, odobre specijalizacije radi unapređenja kvaliteta nastave iz anatomije, histologije i embriologije na medicinskim fakultetima u Srbiji.** Predlog Radne grupe: Molbu Društva uputiti Ministarstvu zdravlja na nadležnost.
3. Podnosilac: Ristanović Sreten, Beograd (07-741/16 od 31. 08.2018.)

**Predmet: Obaveštenje svim nadležnim organima o osnovanoj sumnji da je pri analizi vode došlo do zamene uzorka br. 1721/V**

Predlog Radne grupe: Prema Ustavu Republike Srbije uređenje vlasti počiva na podeli vlasti na zakonodavnu, izvršnu i sudsku. Narodna skupština je nosilac ustavotvorne i zakonodavne vlasti u Republici Srbiji. Saglasno tome, navode odnosno sumnje koje se iznose u predstavci sa materijalnim dokazima treba dostaviti nadležnom javnom tužilaštvu.

1. Podnosilac: Savez organizacija bubrežnih invalida RS (07-3351/18 od 29.10. 2018.)

**Predmet: Savez traži da Odbor razmotri molbu članova Udruženja dece bubrežnih bolesnika i transplantiranih osoba „ Sve za osmeh“, zbog problema sa kojim se suočavaju roditelji- majke dece sa invaliditetom. Naime, roditelji ukazuju na novi zakon i to odredbu člana 12. stav 7. Zakona o finansijskoj podršci porodici sa decom, kojom je propisano da pravo na naknadu zarade odnosno naknadu plate za vreme odsustva sa rada, radi posebne nege deteta, ne može se ostvariti za dete za koje je ostvareno pravo na dodatak za pomoć i negu drugog lica. Roditelji ističu, da je tuđa nega i pomoć pravo koje ostvaruje dete kao 100% invalid, kao što je i bolovanje po osnovu nege bolesnog deteta- pravo zaposlene majke. Naglašavaju da se u svakom trenutku dijalizira neko dete čija majka radi i da zbog nege deteta, majka mora da koristi bolovanje. Trenutno je 18 dece na dijalizi u Dečjoj klinici u Beogradu. Traže da se ova zakonska odredba uskladi sa njihovim pravima i potrebama deteta.**

Predlog Radne grupe: Predstavku **dostaviti Ministarstvu za rad, zapošljavanje, boračka i socijalna pitanja, na nadležnost saglasno članu 80. stav1. Zakona o državnoj upravi, kojim je predviđeno da su organi državne uprave dužni da daju mišljenje o primeni odredaba zakona i drugih opštih akata u roku od 30 dana, a polazeći od toga da je ovo ministarstvo bilo predlagač Zakona o finansijskoj podršci porodici sa decom, čije je sprovođenje nakon usvajanja ovog zakona u njegovoj nadležnosti.**

1. Podnosilac: Zastava Zavod za zdravstvenu zaštitu radnika d.o.o. dr Mihajlo Mika Marković 1, Kragujevac (07-3353/18 od 29.10. 2018.)

**Predmet: U svojstvu v.d. direktora ove ustanove prim. dr sci. med. Antonio Dimitrovski navodi da Zavod sa velikim teškoćama pruža zdravstvene usluge svojim korisnicima (usluge za 34 hiljade radno aktivnih stanovnika, pruža 188 zaposlenih u službi primarne zdravstvene zaštite i službi laboratorije). Naime, Zavod poseduje medicinsku opremu za obavljanje delatnosti koja je stara više decenija, koja se često kvari, te je treba zanoviti opremom višeg tehnološkog nivoa, kao i nabaviti druge aparate koji su neophodni za pravovremeno i kvalitetno pružanje usluga korisnicima. Traže da se Zavodu pomogne da nabavi sledeću medicinsku opremu (digitalni mamograf, kolposkop, fokometar, portabl spirometar, dva EKG aparata, ultrazvučni aparat sa endovaginalnom, abdominalnom, linearnom i kardiološkom sondom, defibrilator). Navodi da je od decembra 2015. godine, RS postala vlasnik ove ustanove, a Grad Kragujevac je Odlukom Skupštine grada, maja 2018. godine, preuzeo osnivačka prava nad Zavodom, sa obavezom reprograma neizmirenih poreza i doprinosa.** Predlog Radne grupe: Predstavku Zavoda dostaviti Ministarstvu zdravlja na nadležnost u smislu ostavrivanja opšteg ineresa u zdravstvenoj zaštiti. S obzirom na to da osnivačka prava nad ovim zavodom ima Grad Kragujevac, ovu predstavku treba proslediti i Skupštini Grada Kragujevca.

1. Podnosilac: Opšta bolnica Paraćin, Majora Marka 12, Paraćin (07-3377/18 od 31.10. 2018.)**Predmet: Dr Slađana Vasić, direktor Opšte bolnice Paraćin, iznela je potrebe ove zdravstvene ustanove u pogledu opreme i kadra koji su im neophodni za pružanje zdravstvenih usluga stanovništu ove teritorije, te u tom smislu upoznaju Odbor i traže podršku za rešavanje ovih problema u ineresu pacijenata.**

Predlog Radne grupe: Predstavku dostaviti Ministarstvu zdravlja na nadležnost, s molbom da razmotre opravdanost zahteva ove zdravstvene ustanove.

**Radi upoznavanja:**

* Stalna delegacija Narodne skupštine RS u Parlamentarnoj skupštini Saveta Evrope, 14. juna 2018. godine, Odboru je dostavila rezoluciju'' Farmakorezistentna tuberkuloza u Evropi'', koja je usvojena u Strazburu na Drugom delu zasedanja Parlamentarne skupštine Saveta Evrope, održanom od 23. do 2. aprila 2018. godine.

ODGOVORI NA PREDSTAVKE:

**1. Ministarstvo zdravlja, 25. juna 2018. godine, Odboru je dostavila odgovor na** predstavku Udruženja građana IRKA, broj 07 - 1017/18**;**

1. **Ministarstvo zdravlja, 27. juna 2018. godine, Odboru je dostavila odgovor na** predstavku dr Miška Jelčića, Kraljevo, broj 180 - 261/18**;**
2. **Ministarstvo zdravlja, Sektor za inspekcijske poslove, 28. juna 2018. godine, Odboru je dostavila odgovor na** predstavku Udruženja dermatovenerologa broj 07-386/18;
3. **Ministarstvo zdravlja od 16. 07. 2018. godine i Lekarska komora Srbije, 28. juna 2018. godine, Odboru je dostavila odgovor na predstavku, broj 07-42/18, koja se odnosi na licencu dr Aleksandra Nikolića;**
4. **Institut za medicinu rada Srbije ''Dr Dragomir Karajović'', 9. jula 2018. godine, Odboru** je dostavilo odgovor na dopis Sindikata zaposlenih u zdravstvu i socijalnoj zaštiti Srbije **i Sindikata medicinskih sestara i tehničara Srbije** (120-143/18 **od 22.01.18. i 29.01.2018. godine);**
5. **Ministarstvo zdravlja, Sektor za inspekcijske poslove, Odeljenje za zdravstvenu inspekciju, d**ostavilo je odgovor na dopis grupe lekara Instituta za kardivaskularne bolesti Vojvodine, sa sedištem u Sremskoj Kamenici, broj 07-4259/17;
6. Kabinet ministra bez portfelja zaduženog za demografiju i populacionu politiku, 13.07.2018. godine, Odboru je dostavio odgovor na dopis Gorana Dinića i Marije Bjelice, broj 07-861/18;
7. Institut za javno zdravlje Srbije, 25.07.2018. godine, dostavilo je Odboru odgovor na dopis, broj 5-95/18-1, u vezi sa uvođenjem Nacionalnog dana zdrave kože u Nacionalni kalendar zdravlja;
8. Medicinski fakultet Univerziteta u Beogradu, 17. 07. 2018. godine, dostavio je Odboru odgovor na dopis, broj 07-3649/17-2, povodom pritužbe Nikice Stojanovića iz Novog Sada.

Prihvaćen je predlog predsednika Odbora da se Odbor u celini izjasni o predlogu Radne grupe za rešavanje ovih predstavki, osim ako neko traži posebno glasanje o određenoj predstavci.

 Prihvaćena je sugestija prof. dr Berislava Vekića, državnog sekretara Ministarstva zdravlja, da predstavku pod rednim brojem 16. podnosioca Zastava Zavod za zdravstvenu zaštitu radnika Kragujevac, treba proslediti i Skupštini Grada Kragujevca, s obzirom na to da osnivačka prava nad ovim zavodom ima Grad Kragujevac.

 Odbor je većinom glasova (za 11 glasova, 1 nije glasao od ukupno 12 prisutnih) usvojio Predlog Radne grupe za postupanje po predstavkama, sa dopunom.

**Četvrta tačka dnevnog reda –**Razno

Na pitanje dr Danijele Stojadinović da li će domovi zdravlja biti pod ingerencijom Ministarstva zdravlja, kako je to ranije najavljeno, prof. dr Berislav Vekić, državni sekretar, dao je obaveštenje da Nacrt zakona o zdravstvenoj zaštiti, predviđa prelazak primarne zdravstvene zaštite na republički nivo. Prim. dr Milovan Krivokapić, zahvalio je lično državnom sekretaru Vekiću na naporima da se omoguće uslovi za funkcionisanje mreže zdravstvenih ustanova u AP Kosovo i Metohiji, na čemu su građani zahvalni.

 Povodom ove tačke dnevnog reda, više nije bilo predloga ni diskusije.

 Sednica je završena u 13,00 časova.

 SEKRETAR PREDSEDNIK

 Božana Vojinović Doc. dr Darko Laketić